Imtella' Frar 22, 2021 - Aġġornata 22 Ta' Frar, 2021 8:43am Fir-Renju Unit hemm stennija għall-publikazzjoni tal-istrateġija li se tressaq lill-Ingliżi pass ieħor lejn il-ħajja normali. Dan hekk kif illejla l-Prim Ministru Ingliż mistenni jiżvela l-pjan għar-rilassar tal-miżuri. Il-BBC qed jirraporta li l-iskejjel kollha se jerġgħu jiftħu fit-tmienja ta' Marzu waqt li se jitħallew ġemgħat ta' sitta fil-pubbliku mill-aħħar ta' Marzu. Hu mifhum li l-pjan se jkun maqsum f'żewġ fażijiet. Apparti minn hekk residenti fid-djar tal-anzjani se jitħallew ikollhom viżta waħda u saħansitra jistgħu jżommu id xulxin. Ibieraħ Johnson wiegħed li l-adulti kollha fir-Renju Unit ser jingħataw l-opportunità biex jieħdu t-tilqima kontra l-coronavirus sal-aħħar ta' Lulju li ġej. S'issa wieħed minn kull tliet persuni adulti fir-Renju Unit diġà ħa t-tilqima.